钦定古今图书集成/方舆汇编/边裔典/第108卷 > 《山海经》 > 墨是可
## 钦定古今图书集成/方舆汇编/边裔典/第108卷 > 《山海经》 > 墨是可

北亚墨利加南，总名新以西把尼亚内有大国墨是
可，属国三十。境内两大湖，甘咸各一，俱不通海。咸者，
水消长若海潮，土人取以熬盐；甘者，中多鳞介。湖四
面环山，山多积雪，人烟辐辏集于山下。旧都城容三
十万家，大率富饶安乐，每用兵与他国相争，邻国助
兵十馀万，守都城，恒用三十万，但囿于封域。闻人言
他方有大国土，辄笑而不信。今所建都城，周四十八
里，不在地面，直从大湖中创起坚木为桩，密植湖中，
上加板以承城郭宫室。其坚木名则“独鹿”，入水，千年
不朽。城内街衢室屋，皆宏敞精绝。国王宝藏极多，所
重金银鸟羽，工人辑鸟毛为画，光彩生动。国内初不
知文字，今能读书。肆中有鬻书，其业大抵务农工，以
尊贵为长人，面目美秀。彼自言有四绝：一马，二屋，三
街衢，四相貌。昔年土俗事魔，杀人以祭，或遭灾乱，每
岁辄加。祭法以绿石为山，寘人背于上，持石刀剖取
人心，以掷魔面，肢体则分食之。所杀人皆取于邻国，
故频年战斗不休。今欧逻巴传教，士人感以天主爱
人之心，知事魔谬，不复祭魔食人。中有一大山，山谷
野人最勇猛，一可当百，善走如飞，马不能及。又善射
人，发一矢，彼发三矢，百发百中。亦喜啖人肉，凿人脑
骨以为饰，今渐习于善。最喜得衣，如商客与衣一袭，
则一岁尽力为之防守。